題司理采芙蓉圖
作者：方岳
朝代：宋

paragraphs: 紉之以湘纍秋蘭之珮，載之以剡溪夜雪之舟。
漱之以清冰寒露之壺，澆之以碧玉晴雲之甌。
著童船尾書船頭，荷花浦溆雙飛鷗。
新紅如洗雲錦稠，停橈竚棹香浮浮。
薰風滿座凉颼颼，醉面欲醒誰相酬。
若有人兮眇中洲，把住月老叫不休。
花亦問月愁不愁，何以了此蒹葭秋。
蛟宮蛟宮夜泣悲靈脩，鱗幢欲濕行雲留。
楚騷如水不可作，此意難以筆墨求，蕩予槳兮涯之幽。